Pranata sajeroning Undhang-undhang Wales 1535–1542 nglantari basa Inggris dadi siji-sijiné basa kanggo pangadilan lan liya-liyané kang magepokan karo administrasi publik ing Wales. Undhang-undhang Pangadilan Wales 1942 satemené wis wènèh wewenang kanggo migunakaké basa Wales sajeroning pangadilan jalaran panyatur basa Wales padha karo ditunakaké yèn kudu nyaturaké basa Inggris. Nanging mangkono, surasaning iki kurang dijlèntrèhaké sajeroning prakara ukum sabanjuré. Undhang-undhang Basa Wales 1967 banjur ngganti putusan iku lan nguri-uri manèh gagasan 'bebener sajajar' antaraning basa Wales lan basa Inggris. Wusana, dhépartemèn-dhépartemèn pamaréntah lekas nyepakaké layang-layang nganggo basa Wales, lan miwiti kampanye kanggo ngganti kabèh tetenger dalan ékabasa kang mung nganggo basa Inggris. Kampanye iki ditandangi déning anggotaning "Cymdeithas yr Iaith Gymraeg" (Kawula Basa Wales). Paheman panggonan (déwan lokal) dililakaké kanggo nyadhiyakaké tetenger dwibasa saakèh-akèhé ing Wales. Sanajan mangkono, nembé sajeroning Undhang-undhang Basa Wales 1993 iki ditetapaké yèn 'ngenani urusan publik lan administrasi ukum, kanthi lumrah, basa Wales lan basa Inggris kudu direngkuh dhedhasar kasajajaran.'